小飲西湖懷歐陽叔弼兄弟贈趙景貺陳履常
作者：蘇軾
朝代：宋

paragraphs: 歲暮自急景，我閑方緩觴。
歡飲西湖晚，步轉北渚長。
地坐略少長，意行無澗岡。
久知薺麥青，稍喜榆柳黄。
盎盎春欲動，瀲瀲夜未央。
水天鷗鷺靜，月露松檜香。
撫景方晼晚，懷人重凄凉。
豈無一老兵，坐念兩歐陽。
我意正麋鹿，君材亦珪璋。
此會不可再，此歡不可忘。